என் மாடும் உன் மீதிப்பொருளும்  - வாழ்க்கை கவிதை

நான் என் மாடுகளை மேய்ப்பவன் 
 எங்கும் பசுமையில்லை 
 மாடுகளின் கயிற்றினை இழுத்துக்கட்டியும் 
 பசுமையில்லை 
 கழுதையின் முதுகில் தவிட்டு முடிச்சு 
 என் மாடுகளின் முதுகில் காகங்களின் நாற்காலி 
 உன் மீதிப்பொருளும், சுவரில் மாட்டியிருக்கும் 
 வாப்பாவின் படமும் ஆக 
 இதுவெல்லாம்தான் நீ விட்டுச்சென்றது 
 இந்தப் பொதி என்னுடையதல்ல 
 நூலாகமாறி என் கழுத்தை கட்டியிறுக்குமென நம்பி 
 பயமாகயிருந்தது 
 இரவு முழுவதும் படிக்கவேயில்லை 
 சந்தைக்குப் போகிறேன் 
 காய் கறிகளோடு கழுதையும் வாங்கிவர 
 உனது பொதியின் கனத்தை 
 கழுதையாக என்னால் சுமக்க இயலாது 
 நான் வேண்டுவதெல்லாம் இறைவனிடம் 
 மழை 
 மாடுகள் புல் உண்ணுவதில் வரும் 
 பேரோசை கேட்க 
 வயிறு நிறைந்த மாடுகளுடன் வீடு சென்று 
 மாலைத் தேநீர் அருந்த 
 நான் வேண்டுவதெல்லாம் இறைவனிடம் 
 மழை